Упраўленне адукацыі Навагрудскага райвыканкама

Дзяржаўная ўстанова адукацыі

“Уселюбская сярэдняя школа”

**Эсэ**

**«Пра тую вясну…»**

Хітро Яўгенія Аляксандраўна, 15 гадоў

Дзяржаўная ўстанова адукацыі “Уселюбская сярэдняя школа”,

10 клас

тел. +375445397411, аг.Ацмінава, вул.Каменная, д.50

16.hitro.04@mail.ru

Уселюб, 2024

Эсэ “Пра тую вясну…”

Я – дзяўчынка, нічога дзіўнага няма ў тым, што я люблю вясну. Бо сама вясна ў мяне асацыіруецца з маладой прыгажуняй, якую ўсе вельмі чакаюць. Я нарадзілася ў красавіку, калі прырода ўжо абудзілася ад зімовага сну. Сонца пранізвае сваімі залатымі прамянямі ўсю прастору вакол. Ранішняе паветра здаецца густым. Яно як п’янлівы духмяны напой, насычана свежасцю першага вясновага абуджэння. Зямля ажыла, усюды прабіваецца маладая зялёная траўка. Даносіцца пах лісточкаў таполі. Іх водар такі смачны!

Дыханне вясновага паветра абдымае мяне. Ці не вецер прынёс мне свой

духмяны пацалунак? Я закідваю рукі за галаву, гляджу ў неба і на верхавіны дрэў і пачынаю павольна кружыцца. Як добра, як весела становіцца на душы вясной! Аднекуль прыходзіць невытлумачальная радасць. Яна проста так узнікае ніадкуль. Дзесьці на галінках хаваецца сініца. Яна няспынна спявае сваю вясновую песню. Немагчыма ўявіць вясну без спеваў сініцы. Я так люблю слухаць спевы сініцы! У яе манатоннай песні паўтараюцца адны і тыя ж ноты. Але гэтыя гукі-самыя выдатныя з усіх гукаў вясны, якія можна пачуць. Яны выклікаюць жаданне слухаць іх бясконца.

Вясна... вясна.... Як хочацца, каб гэтая квітнеючая вясна была б вечнай,

бясконцай!...І ніколі б не канчалася!...Вясна! – не канчайся ніколі!...

Потым ... хай будзе лета, хай будзе восень... А потым - зноў вясна!

Не хачу зіму! Узімку ўсё памірае!

Вясна – час пераменаў і чакання чагосьці новага ў жыцці. Вельмі чакалі гэтую вясну ўсе людзі, якія перажылі нягоды вайны. Вясну Перамогі.

Вясна 45-га года прынесла мір і спакой многім краінам. Яе чакалі ў кожнай сям’і. Яе памятаюць усе людзі нашай краіны. Мне бачыцца гэта карціна: людзі ўсміхаюцца, на тварах іх спакой. Напэўна, упершыню за доўгія гады яны не баяцца выбухаў бомбаў, налётаў і нападаў. Наперадзе іх яшчэ чакаюць нялёгкія часы, але гэта жыццё без вайны і страху.

Вярнуліся мужы да сваіх каханых, бацькі да сваіх дзяцей. Гэта сустрэчы аднавяскоўцаў, якія вярнуліся ў родныя мясціны, сустрэчы суседзей…

У наш час дзяўчынкі думаюць пра модную вопратку, стыльную прычоску і макіяж… Вясна для іх – час першага кахання, новых эмоцый, надзеі на нешта незвычайнае, цудоўнае… Я задумваюся: а якімі былі яны, дзяўчаты той далёкай пары? На памяць прыходзяць радкі з верша Е.Лось “Дзяўчаты мінулай вайны”:

Якімі толькі мянушкамі  
 Не клікалі гэтых салдат  
 З няпудранымі вяснушкамі,  
 У шынялях да пят!..

Многія з іх у той час былі маімі аднагодкамі. Часта думаю аб тым, як жа яны, такія далікатныя, змаглі перажыць усе жахі вайны?

Мая прабабуля Шынтар Таццяна Маркаўна ў час вайны была падлеткам. У нашай сям’і захоўваецца фотаальбом і ўспаміны прабабулі, запісаныя старанным акуратным почыркам у звычайны сшытак у лінеечку. Таццяна Маркаўна расказвае там пра вясну 44 года:

Раніца 5 мая была жудасная. Людзі выгналі кароў на пашу, раней гэта лічылася сапраўдным святам. Вяртаючыся назад, звярнулі ўвагу на тое, што з адной хаты гаспадары не прыгналі сваю кароўку. Жанчыны вырашылі зайсці пацікавіцца. На падлозе ляжалі двое дарослых і чацвёра дзяцей. Усе сцены ў хаце былі заліты крывёй. Сям’ю яўрэяў растралялі немцы за сувязь з партызанамі. Таццяна Маркаўна помніла ўсё сваё жыццё, як галасілі і крычалі жанчыны ў тую веснавую раніцу.

Затым мая ўвага спыняецца на радках, якія расказваюць пра тое, чым займаліся дзяўчаты ў ваенны час.

* Ужо тры месяцы, як мы з сяброўкай дапамагаем параненым у партызанскім атрадзе. Мы выконваем усе даручэнні:бінтуем, сціраем бінты, сушым іх, носім воду. Спім мы па чарзе, вельмі ныюць плечы і ўвесь час хочацца есці…Учора Тася прынесла ландышы, колькі радасці ў вачах! Вясна, мы жывыя і верым у тое, што вось-вось скончыцца гэтая вайна.

Я чытаю гэтыя радкі і таксама радуюся. “Гэта свята са слязамі на вачах...” гэта пра тую самую вясну, вясну 45-га года. Радасць у гэты вясновы дзень перапаўняла душы людзей.

80 гадоў мірнага і шчаслівага жыцця, стваральнай працы. Як гэта дорага і свята. Жывучы пад мірным небам, мы проста абавязаны памятаць аб той жудаснай вайне, памятаць пра тых, хто ваяваў не дзеля славы, а дзеля жыцця на зямлі.